Spar købmanden i Vestbjerg har aldrig oplevet at mangle kildevand på hylderne. Men torsdag morgen mødte han ind til noget af et særsyn.

Onsdag fik en lang række nordjyder i Aalborg Kommune besked om, at der var fundet jordbakterier i deres drikkevand. Derfor lød den kraftige anbefaling fra kommunen, at folk skal koge deres vand, før de bruger det. Fundet af jordbakterier har blandt andet ramt den lille by Vestbjerg, hvilket fik mange af byens borgere til at skynde sig ned i den lokale Spar Købmand sent onsdag. For i stedet for at koge vand fra hanen og vente på, at det er kølet ned - ja, så gik borgere fra Vestbjerg på jagt efter flasker med kildevand hos den lokale købmand. Faktisk blev der hamstret så meget, at hele lageret blev afsat på en enkelt aften. Derfor mødte indehvaeren af Spar-butikken, Peter Staal Leth, ind til gabende tomme hylder torsdag morgen. - Det gik helt amok onsdag, og folk mødte forgæves op torsdag morgen for at få mere kildevand. Så jeg måtte skrive ud på Facebook, at vi helt usædvanligt var løbet tør, siger Peter Staal Leth til TV2 Nord. Først gang, det er sket Derfor ringede Peter Staal Leth straks til sin grossist og fik lov til at lægge en ekstraordinær hastebestilling på kildevand, som ankom fredag formiddag. - Det er sgu første gang, at Vestbjerg er blevet tørlagt for kildevand. Men det er også en speciel situation, og det er selvfølgelig også langt nemmere at bruge flaskevand i stedet for først at koge vand før brug, siger han. Udover Vestbjerg er det primært nordjyder i Sulsted, Grindsted og Uggerhalne, der er ramt af det forurenede vand. Helt konkret er der fundet såkaldte coliforme bakterier i drikkevandet. Det kan skyldes, at drikkevandet er forurenet med overfladevand, og dermed er der en risiko for, at vandet indeholder sygdomsfremkaldende bakterier. Det skal nu undersøges, hvorfor forureningen er sket, og indtil vandet er fri for bakterier, anbefales det, at vand til husholdningsformål koges.